ЩIэблэр еузэщI
Анэдэлъхубзэр куууэ зыхэзыщIэ егъэджакIуэм и дерсым ущIэсыну уасэ зимыIэщ. Зыбгъэдэт IэнатIэм тезэшэн дэнэ къэна, махуэщIэр фIэщIэщыгъуэу, сабийхэм зэрахыхьэным хуэпабгъэу апхуэдэщ зи гугъу фхуэсщIыну егъэджакIуэр. Ар Тэрч районым хыхьэ Инарыкъуей курыт школым и егъэджакIуэ Хьэрэдурэ Эммэ Хьэсэн и пхъурщ.
Анэдэлъхубзэр гъэщIэгъуэныщэу зыгъэбзэрабзэ Эммэ иригъэджахэм сащыщщ сэри. Къыдалъхуа и бзэм и мызакъуэу, и лэжьыгъэри фIыуэ елъагъу абы, икIи арауэ къыщIэкIынщ къыхиха IэщIагъэм хуэпэжу илъэс 25-м щIигъуауэ егъэджакIуэу щIэлажьэр.
Эммэ и дерсхэр гъэщIэгъуэну еухуэ, еджакIуэхэр абы зэрыдригъэхьэхыным, я бзэр шэрыуэу, хуиту къагъэсэбэпу егъэсэным хущIокъу.
Егъэджэныгъэм къыдэкIуэу, Эммэ школым щрегъэкIуэкI гъэсэныгъэ лэжьыгъэ купщIафIэ куэд. Абыхэм къищынэмыщIауэ, пшыхьхэр, зэпеуэ зэхуэмыдэхэр егъэхьэзырри, щIэх-щIэхыурэ ирегъэкIуэкI. «СимыIамэ си Хэкур сигъэгушхуэу, сызеиншэу сытетынт дунейм», «Гъатхэ, щIалэгъуэ, лъагъуныгъэ», КIыщокъуэ Алим къызэралъхурэ илъэси 100, ЩоджэнцIыкIу Алий къызэралъхурэ илъэс 115-рэ зэрырикъум теухуа пшыхьхэр, нэгъуэщI зэхыхьэ гуапэ, щхьэпэ куэди иригъэкIуэкIащ абы. Дэтхэнэ зы еджакIуэри дерсым щекIуэкI лэжьыгъэм дрегъэхьэхыф Эммэ, уеблэмэ игъащIэкIэ зыхуумыгъэфэщэну сабийхэм якъуэлъ зэчийхэри наIуэ къещIыф.
Эммэ зыхэт гупым фIы дыдэу къызэралъагъум, пщIэ лей къызэрыхуащIым къищынэмыщIауэ, нэхъыщIэхэри абы зэрыдэплъеиным, и лэжьэкIэм щапхъэ зэрытрахыным, уеблэмэ и хьэл-щэнхэм ящыщ зэрызыхалъхьэным яужь итщ. Ар сабийхэм яхуохъу ныбжьэгъуи чэнджэщэгъуи. ЕгъэджакIуэ набдзэгубдзаплъэм занщIэу гу лъетэ сабийм и гукъыдэжым, абы дэрэжэгъуэ зэрептыфыну Iэмалхэри ещIэ.
Хьэрэдурэм иригъэджахэм къахэкIащ егъэджакIуэфIхэр, дохутырхэр, щIэныгъэлIхэр, ухуакIуэ Iэзэхэр, нэгъуэщIхэри. И лэжьыгъэм зэрыхуэIэижьыр, щIэныгъэ куу зэрыбгъэдэлъыр, зэфIэкI лъагэ зэриIэр къалъытэурэ, Эммэ зыбжанэрэ къыхуагъэфэщащ щIыхь, фIыщIэ тхылъхэр.
Ди гуапэщ Хьэрэдурэ Эммэ иджыри илъэс куэдкIэ узыншэу и IэнатIэм пэрытыну.
ХЬЭТIЭХЪУ Iэсият.
